“อาคม” เล็งชง ครม. แก้ปม KTB ชี้ชัดสถานะ หลังกฤษฎีกาตีความพ้นรัฐวิสาหกิจ
“อาคม เติมพิทยาไพสิฐ” รมว.คลัง เล็งชง ครม. แก้ปม KTB ชี้ชัดสถานะ หลังกฤษฎีกาตีความพ้นรัฐวิสาหกิจ
“อาคม เติมพิทยาไพสิฐ” รมว.คลัง เล็งชง ครม. แก้ปม KTB ชี้ชัดสถานะ หลังกฤษฎีกาตีความพ้นรัฐวิสาหกิจ
9 พ.ย. 2563

นายอาคม เติมพิทยาไพสิฐ รัฐมนตรีว่าการกระทรวงการคลัง (รมว.คลัง) กล่าวว่า กระทรวงคลังเตรียมเสนอคณะรัฐมนตรี (ครม.) พิจารณาสถานะของธนาคารกรุงไทย หลังจากที่กฤษฎีกาตีความให้ธนาคารกรุงไทย พ้นจากการเป็นรัฐวิสาหกิจ ซึ่งเป็นไปตามพ.ร.บ.งบประมาณ เนื่องจากธนาคารกรุงไทยไม่ได้รับการจัดสรรจากงบประมาณแผ่นดิน จึงต้องมีการทำความชัดเจนในเรื่องนี้
ทั้งนี้ แม้ว่าธนาคารกรุงไทยจะไม่ได้เป็นรัฐวิสาหกิจแล้ว แต่ ครม.ก็ต้องมีมติที่ชัดเจนว่า ธนาคารกรุงไทยยังอยู่ภายใต้ พ.ร.บ. ธนาคารแห่งประเทศไทย (ธปท.) และยังนับว่าเป็นหน่วยงานของรัฐ เนื่องจากมีการถือหุ้นโดยกองทุนเพื่อการฟื้นฟูและพัฒนาระบบสถาบันการเงิน ซึ่งอยู่ภายใต้การดูแลของ ธปท. จึงต้องเสนอให้กรุงไทยมีหน้าที่เป็นหน่วยงานของรัฐเหมือนเดิม
นายอาคม กล่าวว่า แม้ว่ากรุงไทยจะเป็นหน่วยงานของรัฐที่ไม่ใช่รัฐวิสาหกิจ แต่ก็ยังสามารถดำเนินการตามนโยบายและโครงการของรัฐได้เหมือนเดิม ทั้งโครงการบัตรสวัสดิการแห่งรัฐ โครงการคนละครึ่ง โครงการเราเที่ยวด้วยกัน และโครงการช้อปดีมีคืน รวมถึงการเปิดบัญชีของหน่วยงานรัฐที่เชื่อมโยงกับกรมบัญชีกลาง ก็ยังดำเนินการได้เหมือนเดิมต่อไป
อย่างไรก็ตาม ในส่วนของสวัสดิการพนักงานกรุงไทย เนื่องจากมีการเปลี่ยนแปลงสถานะจากรัฐวิสาหกิจมาเป็นหน่วยงานของรัฐ ก็ต้องไปพิจารณาก่อนว่ามีรายละเอียดเปลี่ยนแปลงในประเด็นอะไรบ้าง ซึ่งต้องลงไปดูในรายละเอียดเป็นขั้นตอนต่อไป